চলচ্চিত্র আদিতে ছিল কেবল ছবি এবং কিছু শব্দ। এর সঙ্গে যুক্ত হয়েছিল বিশুদ্ধ সংগীত অর্থাৎ এমন সংগীত যার সঙ্গে ছবির বিষয়ের প্রত্যক্ষ সম্পর্ক ছিল না, যেমন পিয়ানো সংগীত। এই সংগীতের উদ্দেশ্য ছিল প্রোজেক্টর বা ছবির প্রক্ষেপণযন্ত্রের শব্দকে আড়াল করা। কখনো কখনো ছবির চরিত্রের মানসিক অবস্থার প্রতিফলন ঘটাতেও এই সংগীতের ব্যবহার হয়েছে। সূচনা পর্বে, নির্বাক ছবির যুগে সচল ছবিই ছিল প্রধান শিল্পকর্ম ও আকর্ষণ। এই জন্য তার নামকরণ হয়েছিল ‘সিনেম্যাটোগ্রাফি’ অর্থাৎ কেবল স্থিরচিত্র বা ফটোগ্রাফি নয়। ঊনবিংশ শতাব্দীর শেষে (১৮৯৭) ফ্রান্সে লু্যঁমিয়ের ভ্রাতৃদ্বয়ের হাতে যাত্রা শুরু করে নির্বাক চলচ্চিত্রকে সবাক হতে অপেক্ষা করতে হয়েছে ১৯২৭ সাল পর্যন্ত, যখন আল জনসনের দি জাজ স্টোরি প্রথম সবাক চলচ্চিত্র হিসেবে আত্মপ্রকাশ করে চাঞ্চল্যের সৃষ্টি করে। এই সঙ্গে চলচ্চিত্রের প্রধান ও আকর্ষণীয় অনুষঙ্গ হিসেবে এসেছে সংলাপ ও আবহসংগীত। প্রথম দিকে সংলাপে নাটকের প্রভাব ছিল। সংলাপ সম্ভব হওয়ার সঙ্গে সঙ্গে অভিনেতা-অভিনেত্রীদের মুখে সংগীতও যুক্ত হয়েছে। ছবি যেমন ভাষা হিসেবে কিছু ব্যক্ত করে, সংলাপ, শব্দ, আবহসংগীত এবং শাব্দিক সংগীতেরও সেই ভূমিকা এসে যায়। এদের মধ্যে সংলাপই পর্দায় ছবি এবং প্রেক্ষাগৃহে উপবিষ্ট দর্শকদের মধ্যে প্রধান যোগাযোগকারী মাধ্যম হয়। সবাক চলচ্চিত্র বলতেই বোঝানো হয় সংলাপযুক্ত সচল দৃশ্যকল্প বা অডিও-ভিজ্যুয়াল ইমেজ। অবশ্য কিছু ভিজু্যুয়াল ইমেজ তখনো থাকে এবং এখনো আছে যেখানে সংলাপ থাকে না, কেবল আবহসংগীত দিয়েই বিশেষ অনুভূতি বা মানসিকতার অভিজ্ঞতা ঘটানো হয়।